Il-Kunsill illum estenda b'sena l-qafas eżistenti għall-impożizzjoni ta' miżuri restrittivi mmirati fid-dawl tas-sitwazzjoni fin-Nikaragwa, sal-15 ta' Ottubru 2021 . Ir-reġim tas-sanzjonijiet ġie introdott f' Ottubru 2019 wara li l-Kunsill esprima ripetutament it-tħassib tiegħu dwar is-sitwazzjoni politika u soċjali li sejra għall-agħar fin-Nikaragwa, u kkundanna bil-qawwa r-repressjoni tal-avversarji politiċi, tad-dimostranti, tal-media indipendenti u tas-soċjetà ċivili li ilha għaddejja minn April 2018. Il-qafas eżistenti jipprevedi l-possibbiltà li jiġu imposti sanzjonijiet immirati u individwali kontra persuni u entitajiet responsabbli għal ksur jew abbużi tad-drittijiet tal-bniedem jew għar- repressjoni tas-soċjetà ċivili u l-oppożizzjoni demokratika fin-Nikaragwa, kif ukoll persuni u entitajiet li l-azzjonijiet, il-politiki jew l-attivitajiet tagħhom b'xi mod jew ieħor idgħajfu d-demokrazija u l-istat tad-dritt fin-Nikaragwa. Is-sanzjonijiet jikkonsistu fi projbizzjoni fuq l-ivvjaġġar lejn l-UE, iffriżar tal-assi għall-persuni u ffriżar tal-assi għall-entitajiet. Barra minn hekk, persuni u entitajiet mill-UE huma pprojbiti milli jqiegħdu fondi għad-dispożizzjoni ta' dawk elenkati. Minn meta ġie introdott il-qafas, ġew sanzjonati sitt persuni . L-UE tibqa' estremament imħassba dwar id-deterjorament li għaddej tad-demokrazija u tad-drittijiet tal-bniedem fin-Nikaragwa. Ir-repressjoni mill-forzi tas-sigurtà u l-gruppi armati favur il-gvern trid tieqaf. L-UE tistenna li l-Gvern tan-Nikaragwa jirrispetta, fl-intier tagħhom, l-impenji li saru fil-ftehimiet tiegħu ta' Marzu 2019 mal-oppożizzjoni. Dan jinkludi l-istabbiliment mill-ġdid tad-drittijiet u l-garanziji ċivili u politiċi, il-liberazzjoni tal-priġunieri politiċi li fadal u li jitwaqqgħu l-akkużi kollha kontrihom, ir-ritorn ta' korpi internazzjonali għad-drittijiet tal-bniedem fin-Nikaragwa u ftehim dwar ir-riformi elettorali u istituzzjonali bejn il-gvern u l-oppożizzjoni - inkluż il-partiti politiċi u l-membri attwali tal-Koalizzjoni Nazzjonali - bil-għan li jiġu ggarantiti elezzjonijiet kredibbli, inklużivi u trasparenti fl-2021. L-UE tafferma mill-ġdid l-impenn tagħha li tappoġġa l-poplu tan-Nikaragwa, inkluż billi tgħin fit-tisħiħ tal-istat tad-dritt u billi tappoġġa l-iżvilupp ekonomiku u soċjali għal dawk l-aktar vulnerabbli. Regolament tal-Kunsill 2019/1716 dwar miżuri restrittivi fid-dawl tas-sitwazzjoni fin-Nikaragwa (test konsolidat 4 ta' Mejju 2020) In-Nikaragwa: l-UE tadotta konklużjonijiet u qafas għal sanzjonijiet immirati, 14 ta' Ottubru 2019 Dikjarazzjoni mir-Rappreżentant Għoli Joseph Borrell, f'isem l-Unjoni Ewropea, dwar in-Nikaragwa, 4 ta' Mejju 2020 Kif u meta l-UE tadotta sanzjonijiet, paġna dwar il-politika Delegazzjoni tal-UE għan-Nikaragwa